حادة أوعكي (خلاقت ف 1953 ف آيت يسحاق - إقليم خنيفرة) مغنية مغريبية كاتغني ب شّلحة د لأطلس لمتوسط و دّاريجا، و هي من لمغنيات لمغريبيات لكبار ف نّص تّاني د لقرن لعشرين و من رّموز د لغنية لأمازيغية. رتابطات سّمية ديالها بزّاف ب بناصر أوخويا. حادة خلاقت و كبرات ف زّاوية د آيت يسحاق ف جوايه د خنيفرة، جدودها كانو فيهوم سادات دينيين و هو لّي خلا لعائيلة ديالها تكون محافضة و رافضة لكار د لغنا. حادة عمرها ما قرات ف لمدرسة و تعلمات لغنا و لعيوط و لميزان د لموسيقا د شّلوح غير ب سّمع فاش و كان كايعجبها تݣلس ف لمجامع د نّسا لّي كايغنيو ف لقساير و لعراسات. فاش كانت عندها 14 لعام جوجوها دارهوم صحة ب واحد رّاجل عندو 70 عام، و كانت ديك تّجويجة غير سبة ديال لعائيلة ديالها باش يتهناو منها و من طّريق د لغنا لّي كانت حادة باغية تمشي فيها. ماقبلاتش حادة ب هاد ظّلم و مشات عند لقاضي باش تطلب طّلاق و قدرات تحرر راسها من بعد 15 يوم من جّواج.